《题步生所居》
宋代·李复

君今移居涧水东，涧水暴涨侵近路。
尽取涧石成垣墙，生凿岸柳作桥柱。
结茅构屋十数间，取次面势分几处。
看山看水督耕耨，随意自在不计步。
到处或坐或偃息，尽有室庐庇风雨。
土床竹簟虽草草，已足自适奉寒暑。
窗下瓦榼漆生光，贳酒提携老无数。
客来安更问谁何，洒鱼拾蟹共烹煮。
青黄错杂出木盘，野蔌山蔬四时具。
久厌轻动踏市尘，未尝开口论世故。
究竟得意此最多，向老尤要知其趣。
一生遇事皆任真，仰首高风继巢许。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。